Predkladacia správa

Vláda SR na svojom zasadnutí 28. 2. 2001 prerokovala Správu o rozvoji cestovného ruchu a Národný program rozvoja cestovného ruchu v SR. Uznesením číslo 185 v časti C.1. v bode 4. uložila úlohu ministrovi hospodárstva SR - pripraviť návrh legislatívnej normy na zriadenie Národného úradu pre cestovný ruch SR s termínom realizácie v roku 2002. 
     Národná rada SR pri prerokovaní týchto dokumentov uznesením číslo 1336 z 5. 4. 2001 požiadala vládu SR predložiť návrh na zriadenie Národného úradu pre cestovný ruch SR, ako ústredného orgánu štátnej správy, v októbri 2001 s účinnosťou od 1. 1. 2002. 
     Vláda SR uznesením číslo 415 z 9. 5. 2001 k návrhu opatrení na zabezpečenie plnenia úloh z uznesení NR SR č. 1333/2001 a 1336/2001 v bode B.4. konštatuje, že úloha vyplývajúca z časti C. citovaného uznesenia NR SR je uložená ministrovi hospodárstva v prílohe k uzneseniu vlády SR č. 185 z 28. 2. 2001.
     S cieľom zabezpečenia predmetnej úlohy preto predkladáme návrh na zriadenie Národného úradu pre cestovný ruch SR.
     Navrhovaná právna úprava bude mať bezprostredný vplyv na štátny rozpočet tak, ako je to uvedené v prílohe materiálu týkajúcej sa rozpočtu NÚCR SR. Pretože návrh na zriadenie NÚCR SR vychádza z potreby zabezpečenia rozvoja cestovného ruchu na Slovensku, je predpoklad, že následne sa jeho zriadenie bude postupne prejavovať vo zvýšenom pozitívnom vplyve na ekonomiku Slovenska.
     Návrh na zriadenia NÚCR SR si v porovnaní s doterajšou štruktúrou ústrednej štátnej správy cestovného ruchu, pri predpokladanej delimitácii, vyžiada vytvorenie 26 nových pracovných miest. 
     Predložený návrh nebude mať žiadny dopad v oblasti environmentálnych vplyvov.
Materiál prešiel medzirezortným pripomienkovým konaním. Návrh na zriadenia Národného úradu pre cestovný ruch SR bol vo všeobecnosti podporený. Pripomienky boli do materiálu zapracované.  Ministerstvo financií SR vo svojom stanovisku poukázalo na skutočnosť, že v štátnom rozpočte na rok 2002 nie sú v rámci VPS zabezpečené zdroje na zriadenie NÚCR SR. Zásadný nesúhlasilo , aby národný úrad pre cestovný ruch SR bol ústredným orgánom štátnej správy, poukazujúc na uznesenia vlády č. 525/2001,  podľa ktorého má ministerka financií predložiť návrh na zníženie počtu rozpočtových kapitol.
     Tento rozpor sa nepodarilo odstrániť ani rokovaním na úrovni ministrov hospodárstva a financií. Materiál je preto predkladaný ako rozporový.